b'\n_START_ARTICLE_\nAlexandru Zane\n_START_SECTION_\nVia\xc8\x9ba\n_START_PARAGRAPH_\n\xc3\x8en copil\xc4\x83rie, Alexandru Zane a fost coleg cu Ion Ghica la Colegiul Sf\xc3\xa2ntul Sava din Bucure\xc8\x99ti \xc3\xaen anii 1831-1834. _NEWLINE_\xc3\x8en timpul Revolu\xc8\x9biei de la 1848 a fost redactor la foaia guvernului provizoriu, Poporul suveran, \xc8\x99i comisar al guvernului revolu\xc8\x9bionar la Pite\xc8\x99ti._NEWLINE_\xc3\x8en decretul de exilare din 25 septembrie 1848 se afl\xc4\x83 pe pozi\xc8\x9bia 14, dup\xc4\x83 Dimitrie Bolintineanu \xc8\x99i \xc3\xaenainte de clericul ortodox Iosafat Snagoveanul. Se refugiaz\xc4\x83, \xc3\xaempreun\xc4\x83 cu al\xc8\x9bi revolu\xc8\x9bionari proscri\xc8\x99i la Constantinopol, de unde guvernul turc \xc3\xaei interneaz\xc4\x83 la Brusa, \xc3\xaen Turcia._NEWLINE_Prin 1850, guvernul turc \xc3\xaei \xc3\xaencredin\xc8\x9beaz\xc4\x83 (\xc3\xaempreun\xc4\x83 cu Serghiad \xc8\x99i P\xc4\x83deanu, al\xc8\x9bi revolu\xc8\x9bionari valahi) construirea drumului de la Ghemlek la Brusa._NEWLINE_\xc3\x8entre 1857 \xc8\x99i 1859 se afl\xc4\x83 \xc3\xaen insula Samos, invitat de Ion Ghica spre a dirija lucr\xc4\x83rile pentru construirea de drumuri pe aceast\xc4\x83 insul\xc4\x83, unde Ghica era guvernator cu titlul de Bey (Prin\xc8\x9b)._NEWLINE_\xc3\x8en anul 1859, printr-un decret al domnitorului Alexandru Ioan Cuza, este numit membru onorific al Eforiei spitalelor civile, condus\xc4\x83 de doctorul Carol Davila, institu\xc8\x9bie care \xc3\xae\xc8\x99i avea sediul \xc3\xaen Bucure\xc8\x99ti, pe strada Col\xc8\x9bei nr.38, pe locul unde se afl\xc4\x83 ast\xc4\x83zi Hotelul Intercontinental din Bucure\xc8\x99ti. \xc3\x8en acela\xc8\x99i an, la propunerea lui Dimitrie Bolintineanu, este numit de Alexandru Ioan Cuza \xc8\x99ef la Cancelaria publica\xc8\x9biilor oficiale._NEWLINE_C\xc3\xa2nd Carol Popp de Szathmari a scos la 18 septembrie 1860 revista \xe2\x80\x9eIlustra\xc8\x9biunea Rom\xc3\xa2n\xc4\x83\xe2\x80\x9d, cu subtitlul Jurnal universal, l-a avut ca redactor \xc8\x99i corector pe inginerul Alexandru Zane._NEWLINE_Zane a mai ocupat func\xc8\x9bia de inginer \xc8\x99ef al ora\xc8\x99ului Bucure\xc8\x99ti \xc3\xaen perioada 1863-1864, de Director \xc3\xaen Ministerul Culturii \xc8\x99i Instruc\xc8\x9biei publice \xc3\xaen perioada 1863-1864, de Director al Arhivelor Statului din Bucure\xc8\x99ti. _NEWLINE_\xc3\x8empreun\xc4\x83 cu Dimitrie Bolintineanu \xc8\x99i C. Costinescu a tradus romanul Mizerabilii al lui Victor Hugo, iar \xc3\xaen anul 1875 a tradus \xe2\x80\x9eCatilinarele sau Ora\xc8\x9biunile lui Cicero contra lui Catilina\xe2\x80\x9d. _NEWLINE_\xc3\x8en anul 1880, ca inginer hotarnic, Alexandru Zanne a publicat \xe2\x80\x9eBaremul de m\xc4\x83suri \xc8\x99i greut\xc4\x83\xc8\x9bi\xe2\x80\x9d, lucrare care con\xc8\x9bine transform\xc4\x83rile \xc3\xaen \xc8\x99i din metri ale tuturor m\xc4\x83surilor \xc8\x99i greut\xc4\x83\xc8\x9bilor vechi rom\xc3\xa2ne\xc8\x99ti folosite \xc3\xaen Muntenia, Moldova \xc8\x99i Dobrogea._NEWLINE_\xc3\x8en 1853, Alexandru Zane s-a c\xc4\x83s\xc4\x83torit cu Victoria Luzzato, pe care cunoscut-o \xc3\xaen timpul exilului s\xc4\x83u la Brusa. \xc3\x8en timpul r\xc4\x83zboiului de independen\xc8\x9b\xc4\x83, Victoria Zane s-a implicat \xc3\xaen str\xc3\xa2ngerea de fonduri \xc8\x99i bunuri necesare pentru tratarea r\xc4\x83ni\xc8\x9bilor. Tot ea a \xc3\xaenfiin\xc8\x9bat, la Bucure\xc8\x99ti, un Institut pentru fete situat pe strada Negustori nr. 15. Fiul lor, Iuliu A. Zanne, a realizat o pagin\xc4\x83 deosebit\xc4\x83 pentru literatura rom\xc3\xa2n\xc4\x83 prin publicarea volumelor intitulate "Proverbele rom\xc3\xa2nilor"._NEWLINE_Alexandru Zanne a fost prieten apropiat cu Hristache Ioanin, \xc3\xaempreun\xc4\x83 cu care l-a asistat pe poetul Dimitrie Bolintineanu p\xc3\xa2n\xc4\x83 \xc3\xaen ultimele clipe ale vie\xc8\x9bii acestuia.'